Jelaskan Sejarah dari Terjun lelabah dalam bahasa melayu

Terjunan lelabah pertama kalinya dibuat pada 1 April 1979 dari Jambatan Gantung Clifton setinggi 250 kaki (76 m) di Bristol oleh David Kirke, Geoff Tabin dan Simon Keeling yang merupakan ahli Kelab Sukan Berbahaya Universiti Oxford. Mereka mendapat ilham sukan ini selepas mereka berbincang mengenai upacara "lompat pokok anggur" yang dilakukan oleh penduduk peribumi Vanuatu. Mereka ditahan tidak lama selepas melakukan terjunan tersebut, namun tidak lama kemudiannya mereka melakukan perbuatan yang sama di Amerika Syarikat dari Jambatan Golden Gate dan Jambatan Royal Gorge (terjunan  kedua ini dianjurkan dan disiarkan di rancangan televisyen Amerika Syarikat bernamaThat's Incredible), lalu menyebarkan konsep ini ke seluruh dunia. Pada tahun 1982, mereka membuat terjunan dari kren bergerak dan belon udara panas.

Pengurusan sukan ini secara komersial bermula apabila seorang warga New Zealand bernama A J Hackett membuat terjunan pertamanya dari Jambatan Greenhithe di Auckland pada tahun 1986. Pada tahun-tahun berikutnya, Hackett melakukan beberapa terjunan dari jambatan dan struktur lain (termasuk Menara Eiffel) menambahkan minat khalayak umum dalam sukan ini serta membuka tapak tetap terjunan lelabah komersial pertama di dunia iaitu "Kawarau Bridge Bungy" di Jambatan Gantung Ngarai Kawarau berdekatan Queenstown di Pulau Selatan, New Zealand. Hackett masih merupakan salah satu pengendali komersial terbesar sukan ini dengan cawangan di beberapa negara lain.